Source: https://www.krivak.sk/ake-zmeny-nastali-v-zakonniku-prace-a-v-zakone-o-socialnom-poisteni/
Timestamp: 2020-06-06 16:54:06+00:00
Document Index: 17715634

Matched Legal Cases: ['§ 250', '§ 113', '§ 293', '§ 293', '§ 39', '§ 293', '§ 293', '§ 293', '§ 293']

AKÉ ZMENY NASTALI V ZÁKONNÍKU PRÁCE A V ZÁKONE O SOCIÁLNOM POISTENÍ? | Krivak & Co.
Home › Legal news – new › AKÉ ZMENY NASTALI V ZÁKONNÍKU PRÁCE A V ZÁKONE O SOCIÁLNOM POISTENÍ?
Autor: JUDr. Marianna Čopíková 28. 04. 2020 Uncategorized
Novelou č. 66/2020 Z. z. Zákonníka práce sa doplnilo nové ustanovenie § 250b uplatňujúce sa v čase mimoriadnej situácie, núdzového alebo výnimočného stavu. Počas tohto stavu a nasledujúcich 2 mesiacov po jeho odvolaní platia nasledovné zmeny Zákonníka práce:
i ) počas platnosti opatrení nariadených príslušnými orgánmi za účelom ochrany verejného zdravia, sú zamestnávatelia oprávnení nariadiť prácu z domácnosti, ak to dohodnutý druh práce umožňuje. Na druhej strane, zamestnanci majú právo na vykonávanie práce zo svojej domácnosti, ak ide o možný výkon dohodnutej práce a na strane zamestnávateľa nie sú vážne prevádzkové dôvody, ktoré neumožňujú výkon práce z domu;
ii) umožnila sa zmena rozvrhu pracovného času s povinnosťou oznámenia zamestnancom najmenej 2 dni vopred, namiesto pôvodných 7 dní, a s platnosťou najmenej na týždeň;
iii) zamestnávatelia môžu nariadiť povinné čerpanie dovolenky najmenej 7 dní vopred a najmenej 2 dni vopred, ak ide o nevyčerpanú dovolenku podľa § 113 ods. 2 Zákonníka práce;
iv) zamestnávateľ je povinný ospravedlniť neprítomnosť zamestnanca počas karanténneho opatrenia alebo nariadenej izolácie. Zamestnanec nemá nárok na náhradu mzdy, ale má nárok na ošetrovné alebo nemocenské;
v) zamestnanec má nárok na náhradu mzdy vo výške 80 % jeho priemerného zárobku, najmenej minimálnu mzdu, ak nastalo zastavenie alebo obmedzenie činnosti zamestnávateľa v súvislosti so zamedzením šírenia ochorenia COVID – 19.
Vláda podporila zamestnancov, ktorí nemôžu pracovať z domu, a nezamestnaných postupnými novelami zákona č. 461/2003 Z. z. o sociálnom poistení:
Zákonom č. 63/2020 z. z. sa osoby nachádzajúce v nariadenej karanténe alebo izolácií považujú za pracovne neschopné. Zamestnanec má vtedy nárok na nemocenské zo Sociálnej poisťovne vo výške 55 % denného vymeriavacieho základu od prvého dňa až do skončenia dočasnej PN. Ďalej boli doplnené prechodné ustanovenia § 293er a § 293es zákona o sociálnom poistení, ktorým sa určujú presné podmienky vzniku nároku na nemocenské alebo ošetrovné platné v čase núdzového stavu. Nárok na ošetrovné za starostlivosť o dieťa podľa § 39 ods. 1 písm. b) zákona o sociálnom poistení bol rozšírený na deti, ktoré dosiahli jedenásty rok, namiesto pôvodných desať rokov. Ako si požiadať o jednotlivé dávky je podrobne vysvetlené na webovej stránke Sociálnej poisťovne.
Zákonom č. 66/2020 Z. z. bolo v zmysle § 293eu predĺžené podporné obdobie v nezamestnanosti o 1 mesiac a ustanovením § 293ev bol upravený nárok na ošetrovné osobám, ktoré sa starajú o dieťa.
Zákonom č. 68/2020 Z. z. podľa § 293ew došlo k predĺženiu splatnosti poistného pre zamestnávateľa, zamestnanca a SZČO za marec 2020 do 31.07.2020 pri splnení podmienok poklesu príjmu o viac ako 40 %. Zároveň bližšie upravuje podmienky platenia poisteného a vrátenia už prijatých dávok.
Zákonom č. 95/2020 Z. z. podľa § 293ex došlo k odpusteniu platenia poistného za zamestnávateľa, zamestnanca a SZČO za apríl 2020, ak bola uzatvorená prevádzka najmenej 15 dní na základe preventívneho opatrenia.
Aj naši klienti – zamestnávatelia, sa na nás obrátili s viacerými otázkami. Ako inšpiráciu pri riešení problémov, ktoré zamestnávateľom v tejto súvislosti nastali, odporúčame článok zverejnený na našej stránke.
Venujeme sa v ňom nasledujúcim otázkam:
Aké sú povinnosti zamestnávateľa pri uzavretí pracoviska z dôvodu prerušenia prevádzky, pri obmedzení poskytovania služieb a nariadení vykonávať prácu z domu z dôvodu ochrany zamestnancov?
Ako postupovať v prípade, ak zamestnanec zotrvá v karanténe?
Ako postupovať, ak sa zamestnanec stará o dieťa
Za akých podmienok môže nariadiť zamestnávateľ čerpanie dovolenky?
Aké iné možnosti má zamestnávateľ v súvislostí so zamedzením styku zamestnancov na pracovisku?